**ΡΑΨΩΔΙΑ Π , ΣΤΙΧΟΙ 684-867**

**« ΤΟ ΚΥΚΝΕΙΟ ΑΣΜΑ ΚΑΙ Ο ΘΑΝΑΤΟΣ ΤΟΥ ΠΑΤΡΟΚΛΟΥ»**

Ο Πάτροκλος , παρασυρμένος απ’ τις επιτυχίες του , ξεχνάει την υπόδειξη του Αχιλλέα να μην απομακρυνθεί από τα καράβια και συνεχίζει την καταδίωξη ως τα τείχη , από τα οποία τον απωθεί ο ίδιος ο Απόλλων , προφητεύοντας ότι η Τροία δεν πρόκειται να κυριευτεί από τον Πάτροκλο και τον Αχιλλέα. Ενθαρρύνει τον Έκτορα , ο οποίος συγκρούεται με τον Πάτροκλο , με αποτέλεσμα να χάσει τη ζωή του ο Κεβριόνης , ο ηνίοχος του Έκτορα. Ακολουθεί σκληρή μάχη γύρω από το νεκρό και τελικά οι Αχαιοί σκυλεύουν το σώμα του.  Ο Πάτροκλος κάνει 3 επιθέσεις και κάθε φορά σκοτώνει από 9 αντιπάλους. Στην τέταρτη επίθεση τον πλησιάζει ο Απόλλων κρυμμένος σ’ ένα σύννεφο και του αφαιρεί τα όπλα.  Ο Πάτροκλος παθαίνει σκοτοδίνη και  παραλύουν τα μέλη του. Βρίσκεται άοπλος σ’ αυτή την κατάσταση , τον χτυπάει από πίσω με το κοντάρι ο Εύφορβος και τον τραυματίζει ανάμεσα στους ώμους. Ο Έκτορας βλέποντας τον αντίπαλό του τραυματισμένο και άοπλο , τον πλησιάζει , του δίνει το θανατηφόρο χτύπημα και καυχιέται γεμάτος έπαρση για το κατόρθωμά του. Ο ετοιμοθάνατος Πάτροκλος απαντά στις καυχησιολογίες του Έκτορα τονίζοντας ότι δεν τον σκότωσε, επειδή ήταν πιο δυνατός, αλλά επειδή έτσι το θέλησαν η μοίρα κι ο Απόλλωνας . Και λίγο πριν ξεψυχήσει , προφητεύει το θάνατο του Έκτορα από το χέρι του Αχιλλέα.  Όμως, ο Έκτορας , γεμάτος  αλαζονεία για τη νίκη του, του απαντά πως ήρθε η ώρα να σκοτώσει και τον Αχιλλέα.  Ύστερα τραβάει τη λόγχη από το νεκρό Πάτροκλο κι αρχίζει να κυνηγάει τον ηνίοχό του, όμως εκείνος απομακρύνθηκε πάνω στα αθάνατα άλογα του Αχιλλέα.

Ενότητες

1.    Η φονική επέλαση του Πάτροκλου ως τα τείχη της Τροίας. ( στ. 684 – 697)

2.    Η παρέμβαση του Απόλλωνα : αναχαίτιση του Πάτροκλου από τα τείχη και προτροπή προς τον Έκτορα για επίθεση.( 698 – 725)

3.     Ο Έκτορας στη μάχη – Φόνος του Κεβριόνη από τον Πάτροκλο.

( 726 – 750)

4.    Μάχη γύρω από το νεκρό σώμα του Κεβριόνη – σκύλευση του πτώματός του .( 751- 785)

5.    Ο αφοπλισμός του Πάτροκλου από τον Απόλλωνα. ( 786- 804)

6.    Η πτώση και ο θανάσιμος τραυματισμός του Πάτροκλου.( 805- 817)

7.    Η έπαρση του Έκτορα. ( 818 – 842)

8.    Τα τελευταία λόγια και το ξεψύχισμα του Πάτροκλου.( 843- 867)

**Τα πρόσωπα**

**Πάτροκλος** : γενναίος, ορμητικός, παθιασμένος, δίνει την εντύπωση ότι είναι άτρωτος και παντοδύναμος («ωσάν θεός»), η δύναμή του ξεπερνά τα ανθρώπινα μέτρα , αφού παρεμβαίνει ένας θεός , για να τραυματιστεί αργότερα από τον Εύφορβο και τον Έκτορα με άνανδρες επιθέσεις. Δεν εγκαταλείπει το κουράγιο και το πάθος του ούτε την ώρα που πεθαίνει → μειώνει τον αντίπαλό του, προβάλλει την αντρεία του και προλέγει το θάνατο του Έκτορα.

**Έκτορας :**αδιαφορεί για τους κανόνες πολεμικής δεοντολογίας, καταπατά τον κώδικα τιμής των ηρώων και επιτίθεται πάνοπλος στον άοπλο και τραυματισμένο Πάτροκλο. Δείχνει αλαζονεία και έπαρση. Καυχιέται ότι είναι ο πρώτος μαχητής και ποτέ δε θ’ αφήσει την Τροία να πέσει , επαίρεται για ένα κατόρθωμα που δεν του ανήκει ολοκληρωτικά , γίνεται πικρόχολος, βρίζει και ειρωνεύεται τον ετοιμοθάνατο αντίπαλό του, γίνεται ασεβής απέναντι στον ιερό θεσμό της ταφής και απάνθρωπος. Η αλαζονεία του αγγίζει τα όρια της ύβρεως.

**Ο τυπικός αριθμός 3 :**συχνά συναντάμε στα αρχαία λογοτεχνικά έργα το αριθμό 3 και τα πολλαπλάσιά του→ 9 Τρώες σκοτώνει ο Πάτροκλος, 3 επιθέσεις κάνει στα τείχη, 3 φορές σκοτώνει από 9 αντιπάλους, σε 3 φάσεις γίνεται η πτώση του Πάτροκλου και από 3 δράστες.

·       **Επιφάνεια Απόλλωνα μπροστά στον Πάτροκλο και ενανθρώπιση μπροστά στον Έκτορα ( Άσιος).**

·       **Προοικονομίες**

686 – 687 : προοικονομείται ο θάνατος του Πατρόκλου.

707 – 708 :   προοικονομείται  ότι οι Αχαιοί θα εκπορθήσουν την Τροία.

·       Ρεαλιστικές περιγραφές μάχης.

·       **Αποστροφή** : ο ποιητής απευθύνεται στους ήρωες.

·     **Ειρωνεία** : Πάτροκλου προς Κεβριόνη και Έκτορα προς Πάτροκλο.

·       **Παρομοιώσεις**

1.    Ο Πάτροκλος κι ο Έκτορας που μάχονται για το σώμα του Κεβριόνη παρομοιάζονται με λιοντάρια που παλεύουν για ένα σκοτωμένο ελάφι. ( 757 – 761)

2.    Η πολεμική ορμή των Αχαιών και των Τρώων παρομοιάζεται με την ορμή δυο αντίθετων ανέμων που συγκρούονται στα δέντρα ενός πυκνού δάσους. ( 765 -771)

3.    Ο Κεβριόνης παρομοιάζεται με δύτη , καθώς πέφτει νεκρός απ’ το άρμα του. ( 745-750)

4.    Ο Πάτροκλος παρομοιάζεται με θεό ( 705)

5.    στ. 823 -829 : Έχουμε την άγρια πάλη δύο διψασμένων θηρίων, ενός λιονταριού κι ενός αγριογούρουνου, τα οποία διεκδικούν το νερό μιας βρυσούλας. Τελικά νικά το λιοντάρι , που ρίχνει νεκρό το αγριογούρουνο. Ο πάνοπλος κι ακμαίος Έκτορας παρομοιάζεται με λιοντάρι κι ο άοπλος και τραυματισμένος Πάτροκλος με αγριογούρουνο και το νερό της βρυσούλας είναι η Τροία.

Κοινός όρος είναι ο τρόπος της άγριας θανάτωσης του αντιπάλου.

·       **Αριστεία Πατρόκλου** : περιγράφεται με λεπτομέρειες ο οπλισμός του Πατρόκλου ( πανοπλία Αχιλλέα) και ο θρίαμβος του Πάτροκλου παρουσιάζεται να ξεκινά από την πρώτη στιγμή : Οι Τρώες νομίζοντας ότι είναι ο Αχιλλέας τράπηκαν σε φυγή. Αυτός μονομάχησε με άξιους αντιπάλους και τους σκότωσε. Καταδίωξε τους Τρώες ως τα τείχη τους παραβαίνοντας την εντολή του Αχιλλέα. Έτσι, έδειξε αλαζονεία κι έφτασε στα όρια της ύβρεως.

·       **Η ΑΡΙΣΤΕΙΑ ΓΕΝΙΚΑ**

Είναι η ξεχωριστή ανδρεία που επιδεικνύει ένας πολεμιστής στο πεδίο της μάχης. Προβάλλεται η γενναιότητα ενός πολεμιστή ως την κορύφωσή της. Ο τρόπος με τον οποίο παρουσιάζει ο Όμηρος τις αριστείες είναι ο ακόλουθος :

-         οι ήρωες που ετοιμάζονται να αριστεύσουν εκπέμπουν ιδιαίτερη λάμψη.

-         Περιγράφεται με λεπτομέρειες ο οπλισμός τους.

-         Ορμούν ακάθεκτοι στη μάχη.

-         Συχνά πολεμούν πεζοί , ενώ οι αντίπαλοί τους είναι πάνω στο άρμα.

-         Σκοτώνουν τους εχθρούς τον ένα μετά τον άλλο.

-         Σκοτώνουν τους αντιπάλους δυο- δυο ή τρεις – τρεις.

-         Οι ήρωες που αριστεύουν ενδυναμώνονται από κάποιο θεό κι έχουν τη συνεχή συμπαράστασή του.

-         Μονομαχούν με τον πιο ισχυρό από τους εχθρούς ή με περισσότερους από έναν αντιπάλους.

-         Συχνά σκυλεύουν τους νεκρούς  αντιπάλους και παίρνουν και τα άλογά τους.

-         Τραυματίζουν ακόμα και τους θεούς που βρίσκονται με το μέρος των αντιπάλων.

-         Συχνά μεθούν από την επιτυχία και φτάνουν ως την ύβρη.

-         Η δράση των ηρώων προβάλλεται με παραστατικές παρομοιώσεις.

-         Στην κορύφωση χρησιμοποιείται η τεχνική της « αποτυχημένης απόπειρας» = ο ήρωας ορμάει 3 φορές και τον αναχαιτίζει κάποιος θεός.

v   Ο ποιητής μας έχει προετοιμάσει πολλές φορές με προοικονομίες για το θάνατο του Πάτροκλου.

**v   Αποστροφή :**το ρητορικό σχήμα κατά το οποίο ο ποιητής διακόπτει τη ροή του λόγου του και στρέφεται σ’ ένα πρόσωπο , του απευθύνει το λόγο , μιλώντας του σε β’ πρόσωπο.( π.χ. αποστροφή ποιητή προς Πάτροκλο) → αμεσότητα.

v   **Ο αφοπλισμός του Πάτροκλου απαραίτητος :**

-         εξυπηρετείται η πρόθεση του ποιητή να εξάρει τη γενναιότητα του Πάτροκλου και η πρόθεση του θεού να εξοντώσει τον Πάτροκλο.

-         Εξαίρεται η αξία της πανοπλίας του Αχιλλέα .

-         Γίνεται πιο αυστηρή η τιμωρία για την ύβρη.

**v   Η πτώση του Πάτροκλου γίνεται σε 3 φάσεις** : στην 1ηπρωταγωνιστεί ο Απόλλωνας, στη 2η ο Εύφορβος και στην 3η ο Έκτορας.

v   **Η έπαρση και η αλαζονεία του Έκτορα**, όταν σκοτώνει τον Πάτροκλο → εκφράζει τη βεβαιότητα ότι θα σώσει την Τροία , καυχιέται ότι είναι ο πιο σπουδαίος πολεμιστής ανάμεσα στους Τρώες, παρασύρεται από τη νίκη του και η αλαζονεία του τον οδηγεί σε ανεξέλεγκτη χαιρεκακία και εκδικητικότητα , καθώς προσπαθεί να ταπεινώσει τον αντίπαλό του την ώρα που εκείνος πεθαίνει. Με τα λόγια του δείχνει ασέβεια προς τον ιερό θεσμό της ταφής των νεκρών , καθώς λέει στον Πάτροκλο πως τα όρνια θα φάνε το νεκρό του σώμα. Μέσα στην παραφορά του ο Έκτορας βγάζει αυθαίρετα συμπεράσματα ( πως ο Αχιλλέας είχε συμβουλεύσει τον Πάτροκλο να ενεργήσει έτσι) → ειρωνεία : εμείς ξέρουμε πως ο Αχιλλέας του είχε πει να μην απομακρυνθεί)

v   **Αντίληψη για το θάνατο :**τη στιγμή του θανάτου η ψυχή εγκαταλείπει το σώμα , το οποίο δεν έχει πλέον καμία αξία, γιατί παραδίδεται στη φθορά . Όμως η ψυχή άυλη και χωρίς μορφή αφήνει τον επάνω κόσμο και κατευθύνεται στο σκοτεινό Άδη, χωρίς πια να απολαμβάνει τις χαρές της επίγειας ζωής.